ዋቾሞ ዩኒቨርሲቲ በትምህርት ጥራት ላይ አተኩሮ ለመስራት መዘጋጀቱን አስታወቀ
በደቡብ ክልል የሚገኘው ዋቸሞ ዩኒቨርሲቲ በትምህርት ጥራት ላይ ልዩ ትኩረት ሰጥቶ ለመስራት መዘጋጀቱን አስታወቀ ፡፡በሃድያ ዞን የሚገኘው ይህ ዩኒቨርሲቲ በአዲሱ የትምህርት ዘመን 5ሺህ አዲስ ተማሪዎችን ተቀብሎ በ48 የትምህርት ፕሮግራሞች እንደሚያሰለጥን የዩኒቨርሲቲው የህዝብ ግንኙነት ዳይሬክተር አቶ ወንድሙ ቡታሞ ለዋልታ ገልጸዋል ፡፡ስለሆነም በቀጣይ ዩኒቨርሲቲው የተማሪዎችን ቁጥር ከመጨመር ይልቅ በመማር ማስተማር ጥራት ላይ ልዩ ትኩረት ሰጥቶ እንደሚሰራ ነው ያመለከቱት ፡፡ለዚህም የማስፋፊ ህንጻዎች በመካሄድ ላይ ናቸው ያሉት አቶ ወንድሙ፤ሶስት ዓበይት ቤተመጻሕፍት የማደራጀትና ላብራቶሪዎችን የማዘጋጀት ስራ ላይ መጠመዳቸውን አብራርተዋል ፡፡በተለይም ዩኒቨርሲቲው ባለው የላብላቶሪ እጥረት ሳቢያ አንዳንድ ተማሪዎች ወደ ሀዋሳ ዩኒቨርሲቲ ድረስ ሄደው እንዲጠቀሙ የሚደረገውን እንግልት በአዲሱ የትምህርት ዘመን እንደሚቀር አስረድተዋል ፡፡ስለሆነም በዩኒቨርሲቲ ዱራሜ ካምፓስ የመጀመሪያ ማስፋፊያ ስራ እየተጠናቀቀ በመሆኑ በያዝነው ሐምሌ 30 ላይ ርክክብ እንደሚፈጸም አስታውቀዋል ፡፡በዚሁ ካምፓስ  በ2010 ዓመተ ምህረት ላይ ሁለተኛው ምዕራፍ የማስፋፊያ ግንባታ በ600 ሚሊየን ብር በሚጠጋ በጀት ተጠናክሮ እንደሚቀጥል ገልጸዋል ፡፡ዋቾሞ ዩኒቨርሲቲ በ2004 ዓመተ ምህረት በአራት ኮሌጆች 538 ተማሪዎች ብቻ ይዞ የመጀረውን የማስተማር ስራ አሁን ላይ እስከ 8ሺህ ተማሪዎች ለማሰተናገድ መብቃቱን አቶ ወንድሙ አስታውሰዋል ፡፡